ทองปิดบวก 3.6 ดอลล์
สัญญาทองคำตลาดนิวยอร์กปิดบวก3.6 ดอลล์ เงินดอลล์อ่อน-วิตกหนี้ยุโรป
21 ส.ค. 2555

สัญญาทองคำตลาดนิวยอร์กปิดบวก3.6 ดอลล์ เงินดอลล์อ่อน-วิตกหนี้ยุโรป
สัญญาทองคำตลาด COMEX (Commodity Exchange) ส่งมอบเดือนธ.ค.ขยับขึ้น 3.6 ดอลลาร์ หรือ 0.22% ปิดที่ 1,623 ดอลลาร์/ออนซ์
สัญญาทองคำปรับตัวขึ้นติดต่อกัน 4 วันทำการ ตรงข้ามกับตลาดน้ำมันและตลาดหุ้นนิวยอร์กที่เคลื่อนตัวผันผวนเป็นส่วนใหญ่ เนื่องจากความวิตกกังวลเกี่ยวกับสถานการณ์ด้านการเงินและการคลังในยุโรป
ความไม่แน่นอนเกี่ยวกับมาตรการแก้ไขวิกฤตหนี้ยุโรปยังเป็นอีกปัจจัยหนึ่งที่ทำให้นักลงทุนเข้าซื้อทองคำเพื่อหลีกเลี่ยงความเสี่ยง โดยล่าสุดธนาคารกลางเยอรมนีได้แสดงความเห็นวิจารณ์ธนาคารกลางยุโรป (อีซีบี) ที่เตรียมจะซื้อพันธบัตรรัฐบาลเพื่อช่วยเหลือประเทศยุโรปที่ประสบปัญหา โดยธนาคารกลางเยอรมนีระบุว่า การซื้อพันธบัตรดังกล่าวจะก่อให้เกิดความเสี่ยงตามมา ซึ่งความเคลื่อนไหวดังกล่าวบ่งชี้ถึงความคิดเห็นที่ไม่ลงรอยกันมากขึ้นเกี่ยวกับวิธีการแก้ปัญหาวิกฤตหนี้สาธารณะในภูมิภาค
นักลงทุนจับตาดูความเคลื่อนไหวของธนาคารกลางสหรัฐ (เฟด) ว่าจะใช้มาตรการผ่อนคลายเชิงปริมาณครั้งใหม่หรือไม่ เพราะมาตรการดังกล่าวจะส่งผลให้เกิดภาวะเงินเฟ้อ และจะกระตุ้นให้มีแรงซื้อเข้ามาในตลาดทองคำ เนื่องจากทองคำเป็นสินทรัพย์ที่นักลงทุนมักจะถือครองเพื่อหลีกเลี่ยงความเสี่ยงด้านเงินเฟ้อ